Туры на чэрвень у той ці іншай ступені былі раскупленыя яшчэ ў сакавіку-красавіку, калі дзейнічала ранняе браніраванне, а праблемы з валютай не мелі такіх маштабаў. Цяпер жа турфірмы затаіліся ў чаканні: пакуль не зразумела, што прынясе сезон адпачынкаў. “Продажы ўпалі ў параўнанні з любым месяцам мінулага года. Карыстаюцца попытам бліжнія туры, на якія не трэба віза, — экскурсіі ў Кіеў, Львоў, — расказвае ўласніца невялікай турыстычнай фірмы Юлія. — Авіятуры цяпер менш папулярныя. Грошы ў лю­дзей ёсць, але, думаю, тут варыянт “не да жыру, быць бы жывым. Людзі цяпер проста не ведаюць, што будзе заўтра, ці будуць яны мець працу. Непрадказальнасць будучыні моцна ўплывае на жаданні расставацца з грашовымі запасамі.